આ પ્રસંગે એચ.એસ.એસ.એફ. ચેન્નઈના સંસ્થાપક શ્રી એસ. ગુરુમૂર્તિજીએ પોતાના પ્રાસંગિક પ્રવચનમાં હિન્દુ આધ્યાત્મિક સેવા મેળાઓની જરિયાત પર ભાર મૂકતાં જણાવ્યું હતું કે ભારતમાં સખાવતી કાર્યો અંગે બિલ ગેટ્સના સન્માન સમારોહમાં એક જાણીતા નેતાએ ભારતીયોની સેવા અને દાનભાવનાની ટીકા કરતાં કહ્યું હતું કે, ‘આપણે ભારતીયોમાં દાનની ભાવના જ નથી. તેમના આ પ્રકારના નિવેદન બાદ વૈશ્ર્વિક સ્તરે એવી ભ્રમણા ફેલાઈ કે ભારતીયો દાનમાં વિશ્ર્વાસ ધરાવતા નથી. ભારતીય વ્યવસાયિક જગત પણ દાન કે ચેરિટી કરતું નથી. પરિણામે ભારતીયોની દાન અને સેવા ભાવનાને વિશ્ર્વ સમક્ષ ઉજાગર કરવાનું ચિંતન શરુ થયું. રાષ્ટ્રવાદી બુદ્ધિજીવીઓએ એકત્રિત થઈ ભારતીય સમાજમાં દાનની પ્રવૃત્તિને ઉજાગર કરવાના મહત્ત્વ પર ભાર મૂક્યો. ત્યાર બાદ ૨૦૦૯માં ચેન્નઈમાં હિન્દુ આધ્યાત્મિક અને સેવા મેળાનો પ્રારંભ થયો. ત્યારથી લઈને અત્યાર સુધીમાં ભારતનાં ૧૩ રાજ્યોમાં આ પ્રકારના ૨૪ મેળાનું આયોજન થઈ ચૂક્યું છે. ભારતીય સંસ્કૃતિ અને સમાજમાં સનાતન કાળથી દાન ભાવના વણાયેલી છે તેવું જણાવી તેઓએ કહ્યું હતું કે, આપણે ત્યાં કેટકેટલાય ધાર્મિક અને સામાજિક સંગઠનો સતત સેવાકાર્યો ચલાવે છે, પરંતુ સમસ્યા એ છે કે, આ સંગઠનો દ્વારા પોતાની સેવાકીય કાર્યોની જાહેરાત કે માર્કેટીંગ કરાતું નથી, જ્યારે અન્ય ધર્મમાં જાહેરાતની પ્રવૃત્તિ જ કેન્દ્રસ્થાને રહે છે. અહીં યોજાઈ રહેલો આ મેળો ૨૫મો અને ગુજરાતનો સૌપ્રથમ સેવા મેળો છે. આ મેળાનું વિચારબીજ ૨૦૦૪માં અમદાવાદમાં જ રોપાયું હતું. જે આજે વટવૃક્ષ બની વિકસી રહ્યું છે.